b'\n_START_ARTICLE_\nMa\xc5\xa1ni pla\xc5\xa1\xc4\x8d\n_START_PARAGRAPH_\nMa\xc5\xa1ni pla\xc5\xa1\xc4\x8d ali kazula (lat. casula - hi\xc5\xa1ica) je v katoli\xc5\xa1ki liturgiji duhovni\xc5\xa1ko obla\xc4\x8dilo, ki ga duhovnik oble\xc4\x8de za ma\xc5\xa1no slovesnost \xc4\x8dez albo. Ma\xc5\xa1ni pla\xc5\xa1\xc4\x8d je nastal verjetno iz zvon\xc4\x8dastega ogrinjala, ki je segalo od vratu do gle\xc5\xbenjev in je imelo odprtino za glavo. V gotiki so ga uporabljali le \xc5\xa1e kot simbolno obliko ogrinjala, v baroku pa je bil bogato izvezen z zlatimi nitkami in drugim okrasjem. Znani so ma\xc5\xa1ni pla\xc5\xa1\xc4\x8di, ki so jih izdelovali v \xc4\x8dasu Karla Boromejskega, pokrivali pa so ramena in nadlakti (t. i. boromejke). Po liturgi\xc4\x8dni prenovi II. vatikanskega koncila je prevladal nov kroj, zlasti pri slovesnih ma\xc5\xa1ah._NEWLINE_Ma\xc5\xa1ni pla\xc5\xa1\xc4\x8d je lahko bel, rde\xc4\x8d, vijoli\xc4\x8dast, zelen, zlat ali srebrn, odvisno od obdobja v cerkvenem letu ali od praznika. Navadno ima na zadnji strani kri\xc5\xbe ali druga simboli\xc4\x8dna kr\xc5\xa1\xc4\x8danska znamenja._NEWLINE_Pri nas je posebej znana zbirka dragocenih ma\xc5\xa1nih pla\xc5\xa1\xc4\x8dev, ki jih hranijo v t. i. Radmirski zakladnici v Radmirju.'